ຂ່າວ ແລະ ພາບ: ສ.ສົດໃສ
ໃນວັນທີ 31 ສິງຫາ 2022 ກະຊວງສາທາລະນະສຸກ ໄດ້ຈັດຕັ້ງເຜີຍແຜ່-ເຊື່ອມຊຶມເອກະສານສຳຄັນຂອງພັກ-ລັດຈຳນວນໜຶ່ງ ຢູ່ທີ່ຫ້ອງປະຊຸມໃຫຍ່ ມະຫາວິທະຍາໄລ ວິທະຍາສາດ ສຸຂະພາບ (ວິທະຍາເຂດດົງໂພສີ) ໂດຍການເປັນປະທານຂອງສະຫາຍ ປອ. ດຣ. ບຸນແຝງ ພູມມະໄລສິດ ກໍາມະການສູນກາງພັກ, ເລຂາຄະນະພັກ, ລັດຖະມົນຕີກະຊວງສາທາລະນະສຸກ, ມີຄະນະປະຈຳພັກ-ຄະນະພັກກະຊວງ, ຄະນະພັກຮາກຖານ, ຄະນະໜ່ວຍພັກຮາກຖານ, ຄະນະໜ່ວຍພັກທີ່ຂຶ້ນກັບຄະນະພັກຮາກຖານ, ຫົວໜ້າກົມ-ຮອງກົມ, ຫົວໜ້າພະແນກ ຫຼື ທຽບເທົ່າອ້ອມຂ້າງກະຊວງສາທາລະນະສຸກ ແລະ ປະທານຂອງ 3 ອົງການຈັດຕັ້ງມະຫາຊົນຂັ້ນກະຊວງ ເຂົ້າຮ່ວມທັງໝົດ 450 ສະຫາຍ.
ເນື້ອໃນການເຜີຍແຜ່-ເຊື່ອມຊຶມໃນຄັ້ງນີ້: ມີ 3 ເອກະສານຄື: ມະຕິກອງປະຊຸມຄົບຄະນະບໍລິຫານງານພັກກະຊວງສາທາລະນະສຸກ ເປີດກວ້າງສະໄໝສາມັນ ຄັ້ງທີ 7 ສະໄໝທີ IX ສະເໜີໂດຍສະຫາຍ ປອ. ດຣ. ບຸນແຝງ ພູມມະໄລສິດ; ເອກະສານກ່ຽວກັບວັນລັດຖະທຳມະນູນແຫ່ງ ສປປ ລາວ ຄົບ 31 ປີ (15 ສິງຫາ 1991-15 ສິງຫາ 2022) ສະເໜີໂດຍສະຫາຍ ດຣ. ສະໜອງ ທອງຊະນະ ຮອງເລຂາຄະນະພັກກະຊວງສາທາລະນະສຸກ ແລະ ດຳລັດວ່າດ້ວຍການປະຢັດ ແລະ ຕ້ານການຟູມເຟືອຍ ສະບັບເລກທີ 205/ລບ, ລົງວັນທີ 22/7/2022 ສະເໜີໂດຍສະຫາຍ ດຣ ໄພວັນ ແກ້ວປະເສີດ ກຳມະການປະຈຳພັກ, ປະທານກວດກາກະຊວງສາທາລະນະສຸກ.
ຈຸດປະສົງຄັ້ງນີ້ ເພື່ອເຮັດໃຫ້ຄະນະພັກທຸກຂັ້ນ, ສະມາຊິກພັກ-ພະນັກງານ ໄດ້ມີຄວາມຮັບຮູ້ເຂົ້າໃຈ ແລະ ມີຄວາມເປັນເອກະພາບກໍາແໜ້ນເນື້ອໃນມະຕິກອງປະຊຸມຄົບຄະນະບໍລິຫານງານພັກກະຊວງສາທາລະນະສຸກ ເປີດກວ້າງສະໄໝສາມັນ ຄັ້ງທີ 7 ສະໄໝທີ IX ຢ່າງກວ້າງຂວາງ, ທົ່ວເຖິງ ແລະ ເລິກເຊິ່ງ, ກຳແໜ້ນທັດສະນະ, ແຜນນະໂຍບາຍ ແລະ ແນວທາງປ່ຽນແປງໃໝ່ຂອງພັກ, ລະນຶກເຖິງວັນລັດຖະທຳມະນູນ ແລະ ກົດໝາຍແຫ່ງ ສປປ ລາວ, ເຊີດຊູຫຼັກໝັ້ນຊົນຊັ້ນຢ່າງໜັກແໜ້ນ, ມີນ້ຳໃຈບໍລິສຸດຕໍ່ປະເທດຊາດຕໍ່ປະຊາຊົນ, ຕ້ານແນວຄິດເອກະຊົນ, ສວຍໂອກາດ, ສໍ້ລາດບັງຫຼວງ ແລະ ປະກົດການຫຍໍ້ທໍ້ອື່ນໆໃນສັງຄົມ ພ້ອມນັ້ນ ຍົກສູງໃຫ້ເຫັນເຖິງຄວາມໝາຍຄວາມສຳຄັນໃນການຈັດຕັ້ງປະຕິບັດວາລະແຫ່ງຊາດ ວ່າດ້ວຍການແກ້ໄຂຄວາມຫຍຸ້ງຍາກທາງດ້ານເສດຖະກິດ-ການເງິນ ເພື່ອເປັນການຊຸກຍູ້-ສົ່ງເສີມໃຫ້ສະມາຊິກພັກ-ພະນັກງານ ໃນຂະແໜງການສາທາລະນະສຸກ ມີສະຕິຕື່ນຕົວ, ເປັນເຈົ້າການເຂົ້າຮ່ວມໃນການປະຕິບັດນະໂຍບາຍປະຢັດ-ຕ້ານການຟູມເຟືອຍ ແນ່ໃສຫັນປ່ຽນຈາກສັງຄົມທີ່ມີຄ່ານິຍົມຊົມໃຊ້ແບບຟູມເຟືອຍ ມາເປັນສັງຄົມທີ່ມີການຜະລິດ, ຊົມໃຊ້ຜະລິດຕະພັນພາຍໃນ ແລະ ມີການສະສົມ ເພື່ອປະກອບສ່ວນພັດທະນາປະເທດຊາດ ໃຫ້ປະກົດຜົນເປັນຈິງ.